text: Kendt restaurant konkurs
  10 januar 2015 kl. 07.15
  Restaurant Vejlegården er nu fortid - fredag sendte de konkursbegæring.
  Den omtalte Restaurant Vejlegården i Vejle er gået konkurs. Torsdag fik personalet nyheden, og fredag indsendte bestyrelsesformanden konkursbegæring til skifteretten i Kolding. Det skriver vafo.dk.
  Vejlegården blev landskendt i 2012, da 3F-medlemmer kæmpede for, at de ansatte skulle have en 3F-overenskomst, og derfor blokerede de restauranten. Forpagter Amin Skov havde indgået ny overenskomst med Kristelig Fagforening.
  Det var også samme år, hvor restauranten stod i flammer. Amin Skov var den eneste på stedet, og han blev senere sigtet for at have stiftet branden. En sigtelse, som frafaldt i 2013.
  Og senest kunne vi så fortælle, at Amin Skov havde krævet erstatning for anholdelsen og sigtelsen af brandstiftelse. Et krav på 1,5 millioner kroner, som anklagemyndigheden afviste onsdag.
  